
REFERAT

pentru modificarea HCL nr. 421/13.12.2011 privind aprobarea Protocolului de acordare a facilitatilor la transportul public în comun unor categorii de cetateni ai municipiului Timisoara pentru anul 2012, încheiat între Municipiul Timisoara si Regia Autonoma de Transport Timisoara

În data de 13.12.2011 s-a propus spre aprobarea Consiliului Local al Municipiului Timişoara Protocolul de acordare a facilitatilor la transportul în comun unor categorii de cetateni ai Municipiului Timisoara pentru anul 2012, încheiat între Municipiul Timişoara şi Regia Autonomă de Transport Timişoara, Protocol care la Secţiunea 2 -  REDUCERI , lit. d) prevedea:

,, d) Reducere  50% la costul abonamentelor la transportul public de persoane studenţilor care frecventează unităţile de învăţământ superior  din Municipiul Timişoara . Reducerea se  acordă  inclusiv pe perioada vacanţelor şcolare.

· Reducerea de 50%, prevazuta la Secţiunea 2 lit.d) din prezentul Protocol, se acorda pe baza cardurilor securizate studentesti . Cardurile securizate studentesti (pe baza carora pot fi obtinute reduceri conform prezentului Protocol) pot fi emise numai de entitati care au incheiat, in prealabil, un contract de asociere cu Municipiul Timisoara, aprobat prin Hotarare a Consiliului Local al Municipiului Timisoara”.

În plenul Consiliului Local al Municipiului Timişoara din data de 13.12.2011 s-a propus şi aprobat urmatorul amendament la Sectiunea 2  REDUCERI , lit. d din Protocol:


" Reducerea de 50%, prevazuta la Sectiunea 2 lit. d) din prezentul Protocol, se acorda pe baza de adeverinta, cu stampila în original, semnatura rectorului si numar de înregistrare, emisa de facultate, în scopul eliberarii de abonament pe anul respectiv." 


În urma aprobării acestui amendament, organizaţiile studenţeşti, au sesizat, prin mai multe adrese, faptul că prevederile HCL nr. 421/2011 îngreunează procesul de acordare a facilităţilor la transportul în comun pentru studenţi. Prin aceleaşi adrese au solicitat sprijinul în vederea eficientizării procesului de acordare a reducerilor de care beneficiază studenţii prin recunoaşterea cardurilor securizate studenţeşti.

În şedinţa de plen, din data de 31.01.2012, a Consiliului Local al Municipiului Timişoara s-a decis modificarea HCL nr. 421/2011 de către executivul Primăriei Municipiului Timişora în sensul recunoaşterii unor carduri studenţeşti în baza cărora să fie acordate facilităţile pentru studenţi.

Ţinând cont de cele mai sus prezentate propunem:

-  modificarea art. 1 din HCL nr. 421/2011, care va avea următorul conţinut:

,, Se aproba Protocolul de acordare a facilitatilor la transportul în comun unor categorii de cetateni ai municipiului Timisoara pentru anul 2012, prezentat în Anexa care face parte integranta din prezenta hotarâre.

Gratuitatile si reducerile acordate în anul 2012 pentru transportul public local de persoane prin curse regulate se vor acorda pâna la concurenta sumei aprobate prin bugetul local”.

- modificarea lit. d) din Secţiunea 2  REDUCERI din Protocol, care va avea urmatorul conţinut:


,,Reducere  50% la costul abonamentelor la transportul public de persoane studentilor care frecventeaza unitatile de învatamânt superior  din Municipiul Timisoara, inclusiv pe perioada vacantelor scolare.


Reducerea de 50%, prevazuta la Sectiunea 2 lit.d) din prezentul Protocol, se acorda pe baza cardurilor securizate studentesti, respectiv: StudCard, Student EURO<26 si Omnipass. Facilitatile prevazute la Sectiunea 2 lit.d) din prezentul Protocol se acorda în baza cardurilor securizate mai sus mentionate si a buletinului de identitate/carte de identitate în original a beneficiarului.


  Cardurile de calatorie R.A.T.T vor fi eliberate la punctele de vanzare (chioscurile) R.A.T.T.,  iar  evidenta  acestora se pastreaza în format electronic.

         Pentru alte eventuale facilitati acordate studentilor, Regia Autonoma de Transport Timisoara poate încheia protocoale cu universitatile din Municipiul Timisoara, precum si cu organizatiile studentesti". 

